Adolf Benca

**Adolf Benca** (* 16. máj 1959, Bratislava, Česko-Slovensko) je americký maliar slovenského pôvodu.

## Ranný školský vek a začiatky
Benca sa narodil 16. mája 1959 v Bratislave, v Československu. Bol starší z dvoch detí, mal mladšiu sestru Ľubicu. Jeho rodina emigrovala do USA, keď mal desať rokov, v roku 1969. Od roku 1969 do roku 1973 navštevoval základnú súkromnú školu v Chicagu. V rokoch 1973 až 1977 navštevoval strednú školu Grayslake v Illinois.

O umenie sa začal zaujímať veľmi skoro, už počas štúdia na základnej škole navštevoval niekoľko umeleckých škôl v Chicagu.

Ešte kým býval v Československu, v roku 1966, už ilustroval detské knihy. V roku 1968, rok predtým ako jeho rodina z dôvodu ruskej okupácie emigrovala, presťahovali sa do Viedne, kde sa mladý Benca začal zaujímať o filozofiu a začal maľovať mytologické témy a predmety. V roku 1970 a 1975 sa podieľal na niekoľkých programoch pre mladých umelcov.

## Štúdium
Adolf Benca študoval a absolvoval niekoľko univerzít. Od roku 1977 do roku 1981 študoval na Cooper Union for the Advancement of Science and Art, umeleckej škole v New Yorku, kde získal svoj titul B.F.A. (Bachelor of Fine Arts). Ďalšie štyri roky (1982 – 1985) študoval na Columbia University – College of Physicians and Surgeons, ktorú absolvoval v roku 1987 a získal titul Master of Fine Arts (M.F.A.). Od roku 1987 do roku 1988 študoval anatómiu človeka na univerzite v Bologni v Taliansku, kde získal titul “Doctor honoris causa” (Dr.h.c.) v oblasti anatómie. Na Johns Hopkins University v Baltimore, Maryland, získal titul “Doctor honoris causa” (Dr.h.c.) v oblasti filozofie.

## Kariéra
Popri štúdiu a získavaní titulov, Benca pokračoval v maľovaní a vystavoval svoje práce v rôznych galériách po celom svete, veľa z jeho malieb skončilo v rukách súkromných zberateľov.

V roku 1985 sa stal doživotným členom Švajčiarskej akadémie v Ríme.

V roku 1987 sa stal doživotným členom Francúzskej akadémie v Ríme.

V roku 1988 sa stal členom Americkej akadémie v Ríme.

V roku 1994 sa stal doživotným členom Švédskej akadémie v Ríme.

V roku 2000 sa stal doživotným členom Nemeckej akadémie v Berlíne.

Po páde železnej opony sa rozhodol rozšíriť svoju kariéru na územiach strednej a východnej Európy. V roku 2002 začal v Prahe a tu mu bola udelená prestížna cena Masarykovej akadémie.

Od roku 2003 tvorí v partnerstve s Bratislavskou lodnou spoločnosťou, a. s. Ucelenú kolekciu svojej umeleckej tvorby od roku 2003 po súčasnosť prezentuje umelec na lodiach, plávajúcich galériách. V roku 2012 Bratislavská lodná spoločnosť a. s. a maliar Adolf Benca založili obchodnú spoločnosť „Adolf Benca Akadémia, s.r.o“. V roku 2013 bol tento projekt medzinárodne akceptovaný na Bruselskom sympóziu EBU (Europe Barge Union). Partnerom pri realizácii tohto medzinárodného projektu sa stalo Európske centrum výtvarných umení.

Jeho diela môžeme nájsť po celom svete, v súkromných zbierkach, ale taktiež vystavené v múzeách, ako napr. Metropolitan museum of Art a Museum of Modern Art v New Yorku.

### Svetové umelecké inštitúcie, ktoré vystavujú diela Adolfa Bencu
* Museum of Modern Art, New York, NY – MoMA
* Metropolitan museum of Art, New York, NY
* National Art Gallery, Washington, D.C.
* Fred Jones Jr. Museum of Art, The University of Oklahoma
* High Museum of Art Atlanta
* Musei Vatikani, Vatikán, Rím
* Williams College Museum of Art, Williamstown, Massachussets
* Arkansas Arts Center Foundation Collection, Little Rock, Arkansas – zbierky nadácie
* Henry Art Gallery on the University of Washington, Seattle
* Múzeum moderného umenia, Tel Aviv
* Múzeum umenia, Hongkong
* Plávajúce galérie, Bratislava, Slovensko
* Národná slovenská galéria

### Výstavy (sólo)

### Výstavy (spoločné)

### Pozoruhodné diela
Medzi jeho najznámejšie a pozoruhodné umelecké diela patria: 

* *Rabínska dišputa* (120 x 200 cm, technika: olej a akryl na plátne, z roku 2012) – momentálne vystavené na Plávajúcich galériách
* *Ošetrovateľka* (180 x 180 cm, technika: akryl na plátne, z roku 2004) – momentálne vystavené na Plávajúcich galériách
* *Španielska chrípka* (196 x 281 cm, technika: akryl na plátne, z roku 2003) – na Plávajúcej galérii Tabor
* Séria *Dialógy mŕtvych: Tryptich 1, Tryptich 2, Tryptich 3* (3300 x 400 cm /každý z troch častí/, technika: akryl na koberci, z roku 2003) – v Adolf Benca Academy, s.r.o.
* *Víťaz na kríži* (300 x 200 cm, technika: akryl, priemyselné farby a decht na koberci, z roku 2003) – vystavené na Plávajúcich galériách
* *She* (200 x 300 cm, technika: akryl, priemyselné farby a decht na koberci, z roku 2003) – vystavené na Plávajúcich galériách
* "CESTA NA SEVEROZÁPAD" – kolekcia 16 obrazov; rôznych rozmerov; technika: akryl na dreve. Táto kolekcia bola vystavená v Európskom parlamente v Bruseli. Vo vlastníctve súkromného zberateľa.
* Limitovaná edícia "Stigma 54" – Edícia obsahuje 54 umeleckých diel, ktoré charakterizujú a predstavujú "Stigmu" t. j. pečať.  Stigma bolo vypálené či vyrazené znamenie na tele, ktoré označovalo, že osoba je otrok, zločinec, prostitútka, zradca, či duševne chorý. Kresťanský a psychologický význam stigmy je nasledujúci: je to stopa po rane na tele Ježiša Krista visiaceho na kríži, resp. rany na tele viacerých osôb podobného charakteru s psychologickým alebo náboženským pozadím. Diela sú rôznych rozmerov: výška od 30 – 45 x šírka 45 – , technika je akryl na dreve, 2012. Niektoré z nich sú vo vlastníctve členov združenia Adolf Benca Akadémie. Tieto umelecké diela si mohli dovoliť len privilegovaní zberatelia z celého sveta.
Umelecké diela, ktoré sú vystavené od 1. júla 2016 v Európskom parlamente pri príležitosti predsedania Slovenskej republiky v Rade Európskej únie:
* *€=mc2 - Otto von Habsburg* (175 x 141 cm, olej na plátne, z roku 2011) – od júla 2016 vystavené v Európskom parlamente
* *Waterways – Northwest Passage, No.1* (57 x 149 cm, olej na plátne, z roku 2012) – od júla 2016 vystavené v Európskom parlamente
* *Waterways – Northwest Passage, No.7* (55 x 112 cm, olej na plátne, z roku 2009) – od júla 2016 vystavené v Európskom parlamente
* *Waterways – Northwest Passage, No.13* (50 x 140 cm, olej na plátne, z roku 2012) – od júla 2016 vystavené v Európskom parlamente
* *Waterways – Northwest Passage, No.14* (82 x 102 cm, olej na plátne, z roku 2012) – od júla 2016 vystavené v Európskom parlamente

## Nález kostry
27. augusta 2008 sa našla kostra ženy vo vodovodnej šachte domu na Hviezdoslavovej ulici v Stupave, v ktorom predtým býval Adolf Benca so svojou priateľkou. Podľa niektorých obyvateľov Stupavy obaja užívali narkotiká a žena zmizla v rovnaký deň, keď Benca krompáčom zničil vyše desať náhrobných kameňov na cintoríne, vrátane náhrobku svojho otca. Polícia nenašla dôvod na začatie trestného stíhania.

## Zdroje
* Schröter, Klaus, *Adolf Benca*, New York: Twining Gallery, cop. 1985, Retrieved June 29, 2016
* http://benca-museum.com/adolf-benca/  Retrieved June 29, 2016
* http://benca-museum.com/adolf-benca-academia/  Retrieved June 29, 2016
* http://benca-museum.com/2016/06/15/hello-world/  Retrieved June 29, 2016
* Barbara Sullivan, *How this man... Changed this man's life*, Chicago: Chicago Tribune, can be found here: http://articles.chicagotribune.com/1987-03-29/news/8701240466_1_paintings-walls-apartment  Retrieved June 29, 2016
* http://wwwopac.upm.cz/zaznam.php?detail_num=1438&vers=&lang=eng&user_hash=7d6313c0bccc140d577e0696633152806ab7dc6c&ascdesc=0&sortby=&strana=0  Retrieved June 29, 2016
* http://www.idref.fr/031606113 Retrieved June 29, 2016
* http://bombmagazine.org/article/89/skellital-sea  Retrieved June 29, 2016
* http://www.slideshare.net/DrHcAdolfvonBenzCado/adolf-resume-50897746 Retrieved June 29, 2016
* http://www.mkic.sk/zvesti/zvesti2-2002.pdf  Retrieved June 29, 2016
* http://www.artfinding.com/6951/Biography/Benca-Adolph Retrieved June 29, 2016

## Referencie

## Externé odkazy
* Official website 
* MoMA Public Collection
* Living masters of modern art 

Kategória:Maliari USA
Kategória:Osobnosti USA slovenského pôvodu
Kategória:Osobnosti z Bratislavy